정조 8년
甲辰十一月初四日辰時。上御誠正閣。晝講。詣臺臺臣同爲入侍時。同知事吳載純。特進官柳義養。參贊官李致中。侍讀官李鼎運。檢討官尹序東。記事官朴能源李崑秀尹行任。宗臣安川君煃。武臣姜五成。持平尹載命。正言沈鏗。以次進伏訖。鼎運讀孟子。自故曰爲高必因丘陵。止吾君不能謂之賊。上讀前授音。鼎運讀自孟子曰規矩方圓之至也。止沛然德敎溢乎四海。上讀新授音訖。鼎運曰。規矩。盡所以爲方圓之理。聖人。盡所以爲人之道。捨規矩則方圓不能爲也。非聖人則人倫無所則也。下章所謂堯舜君臣之道。不過人倫之至也。而至字。與爲人臣止於忠。爲人父止於慈之止字。旨意略同。卽聖人盡善盡美之謂也。不敬者。人臣之極罪也。賊民者。人主之虐政也。孟子以爲。不以堯舜君臣之道。治民事君。則是賊民也。不敬也。訓戒之意。誠爲懍惕。三代以後。非無名碩之臣。豪傑之主。而率不由堯舜之道。故終不見至治之挽回矣。殿下以上聖之姿。至誠典學。治法征謨。動法三代。擧國臣庶。皆以帝堯時雍之治。期望我殿下。而一年二年。治效茫然。此殿下於治民之道。猶欠懋實之政故耳。文思而欽明。黎民之於變。是帝堯修己治人之道。惟聖上體念焉。上曰。所奏好矣。下番其陳之。序東曰。盡臣道三字。乃大舜事堯之道。而人臣之得盡臣道。亦在於人君導率之。如何。以堯爲君。以舜爲臣。都兪吁咈之間。上下交孚。使舜得盡臣道者。亦由乎帝堯導率之以得其道也。顧今聖明在上。求助之敎。丁寧懇惻。而群下之恬嬉。日甚一日。雖以今番應旨之章觀之。草草之語。終爲不誠之歸。未能盡爲臣之道。實恐殿下導率之道。猶有所未盡而然矣。伏願體帝堯欽明之德。盡人主躬率之方。俾今日在廷之臣。克盡其事君以誠之道焉。上曰。好矣。經筵官特進官參贊官亦陳之。載純曰。愛人不親反其仁此一句語。甚要約矣。夫仁之一字。雖匹庶。皆所當勉。況人主之尊乎。伏願深留聖意。必以一仁字。爲親民之要焉。義養曰。夫道不出於仁與不仁兩件事。而其結語。尤明於不仁之致禍。此孟子所以警動學者。惕然於恐懼修省之義也。惟願我殿下。深戒於此焉。致中曰。至之一字。甚深切要約矣。凡天下百千萬事。必也到其極至之處。然後方可盡人倫之至也。伏願亟加三思。必以至之一字益勉焉。上曰。所陳俱好矣。夫道之大原出乎天。而從古聖賢之論道。必曰一而已。則孟子之以仁與不仁。便謂道二者。何歟。鼎運曰。道與德爲虛位。道之有仁不仁。猶德之有善惡也。上曰。德則固有善惡。至於道。則便如道路之道。雖有大路小路之分。而千岐萬塗。究其本則一也。蓋順理行仁。則人與道合而爲一。悖理反常。則人與道違而非所謂道也。如是則道一之外。豈復有不仁一道乎。鼎運曰。道亦有王道覇道之異。且異端亦謂之道。覇道也。異端也。皆是不仁。而通謂之道。則孟子之謂道二者。似無可疑矣。上曰。旣云伯道則已屬不仁邊。異端之惑世誣民。充塞仁義者。雖自以爲道。豈吾所謂道也哉。此正如別蹊曲逕。則非導人使行之大路也。凡吾所謂道云者。坦若大路。君子所履。小人所瞻。而天下人民。莫不由此以行矣。此無出於理。而理一則道一而已。豈有仁一道之外。又謂有不仁一道乎。載純曰。道是率性之謂。而若比之道路之道。則似未恰當矣。義養曰。道是一而已。夫豈有仁不仁二道哉。夫堯舜之道。坦若正路。一有差爽。則流入異端之道。此所謂道二云矣。上曰。朱子訓詁。亦有大路小路之分。而言之者。在因其勢利導之耳。大抵此等文義。最難曉解矣。上曰。判府事入侍。出榻敎賤臣承命出。與判府事金熤偕入進伏。熤進前曰。日寒頗緊。聖體。若何。上曰。一樣矣。熤曰。臣伏聞日昨宮中失火云。雖事過之後。極爲驚心矣。上曰。旋卽撲滅。可幸。熤曰。請自今嚴飭焉。上曰。唯。熤曰。祁寒盛暑。聖人猶愼節宣之方。況我殿下。宵旰憂慮。夙夜憧憧。而過費精神。不念保嗇之道。請加意於調養之務焉。上曰。庶務關心。雖欲自逸。不遑暇矣。熤曰。臣疲於奔走。不敢言私。而得蒙體諒之恩。且惶且感。無地圖報矣。上曰。此非獨爲卿之地。何足稱謝。熤曰。夏賊逆變。誠前萬古所未有之事。凡今日北面我殿下者。孰不欲食肉寢皮。而臣適出疆。不得目覩其剮戮之狀。尙今思之。不勝憤恨矣。上曰。夏賊之變。誠千萬意慮之外。尙何論哉。熤曰。以今番鞫獄論之。誠一世道之變矣。臣日昨復命。未聞其詳。而驚心則極矣。大抵我殿下。過於含容。恩太過於好生。法或忽於治逆。安知此等變怪。不由於懲討之不嚴也。且逆如鄭妻。凶如龜柱者。尙今假息於覆載之間。而廼殿下不惟不加之法。反乃從島而移陸。有若尋常罪過之遇赦減等焉。此所以亂逆層生。變故多端。而人心無懲創之道。世道無底定之期。識者於此。安得無深長之慮乎。惟願廓揮乾斷。無所容貸。俾凶徒有所懲畏。亂萌無所滋長焉。上曰。近日朝綱漸弛。爻象不佳。人心世道。無一分可恃之形。而至於莫可收拾之境。此予所以中夜無寐。繞壁彷徨。而不得其矯捄之道也。至於今番鞫獄。論其辭語。則太不分明。究其事。則沒頭沒尾。此則由於前道伯不能善處耳。不然則予何靳於一番處分乎。如不得眞箇情犯。而遽施極律。則豈王者愼刑之道哉。熤曰。渠輩旣自干天誅。則王章不得不施。臣之此言。非欲殿下之嚴刑峻法也。不如是則梟獍之徒。無以懲懼矣。臣家在城外。未敢便歸。今日當往參鞫坐。究竟之後。始可退去矣。上曰。今日內似爲收殺。卿之還朝屬耳。何必進參乎。上曰。戶判入侍。賤臣承命出。與鄭一祥偕入進伏。上曰。禁火所修葺事。果經紀乎。一祥曰。臣方經紀矣。上曰。材木果合用乎。一祥曰。略可用之矣。上曰。當此極寒。何可張大。爲先開基。略略修補。姑令安接。好矣。上謂熤曰。先朝乙酉年。令故相鄭弘淳。儲封不動錢於工曹。事目至嚴。毋得犯用矣。昨因大臣所奏問之。則犯用者頗多。予以重其事之義。施以罪罰矣。熤曰。此是公貨。且備莫重不時之需。則豈可遽然私用乎。眞所謂無辭于罰者矣。臣今行。略知西路事情。列邑支勅。全不成說矣。且以義州之雄富。勅庫銀貨。所存無幾。一番勅行。可以僅僅支待。若於來頭。復有勅行。則必無支應之勢。以臣所料。甚爲悶然矣。上曰。勅行丙申後始到。而列邑支待。尙且苟艱。前頭可知。且今番勅行。異於前日。故接待之節。務從張大。若因以爲例。則必不能支堪。不可不一番定式矣。上曰。推考房承旨同副承旨入侍。出榻敎李在學洪仁浩進伏。上曰。今日本府已開坐乎。在學曰。已始之云矣。上曰。三司進前。載命鼎運鏗序東進伏。上曰。宗班近多零替。向日茂林卒逝。今聞凝善又故云。甚爲惻然。仍下敎曰。臺啓停朝市時。亦有爲之之例乎。注書出去。知入。可也。賤臣出問回奏曰。停朝市時則例不得傳啓。而如値三司入侍。則只以所懷傳三司。兩司合啓。而府院啓則不得爲之云矣。上曰。然則以所懷爲之。可也。載命等曰。臣等謂黜置罪人鄭致達妻。亟令王府。快正典刑。以洩神人之憤。宜矣。上曰。不允。又曰。臣等謂物故罪人德相亟施孥籍之典宜矣。上曰。不允。又曰。臣等謂還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。宜矣。上曰。不允。又曰。臣等謂故領議政金陽澤追施削奪之典。宜矣。上曰。不允。載命鏗曰。臣等謂彦衡養遂獻遂竝令王府。設鞫嚴問。還寢會遂絶島定配之命。仍令王府。設鞫得情。宜矣。上曰。不允。又曰。臣等謂還寢李觀源定配之命。更令王府。設鞫得情。宜矣。上曰。不允。又曰。臣等謂遲晩後物故罪人啓能。亟施孥籍之典。宜矣。上曰。不允。又曰。臣等謂令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。宜矣。上曰。不允。又曰。臣等謂亟寢煥億島配之命。仍令王府。加刑得情。快施王章。宜矣。上曰。不允。又曰。臣等謂亟令王府。夏賊之親屬奴傔。嚴加鞫問。妻孥之應坐者。倂依适雲例。快施邦刑。宜矣。上曰。不允。鏗曰。臣有區區所懷。敢此仰達矣。國朝文武衣服之各殊其製。乃所以表章文武。其意自別。而近年以來。武弁之衣服凡節。與文蔭無異。闊袖廣帶。黑笠廣緞。纓者絶無。不但與文蔭無辨。全沒武弁闊袖廣帶之本意。臣謂此後則嚴飭武弁。以爲辨別之地。何如。上曰。依爲之。鏗曰。臣每於朝會罷散時見之。則上自百官。下至輿儓。爭先迭出。全無上下之分。大官卿宰。或有逗留路傍。不得出去。所見駭然。闕中謹嚴之地。無紀律若此。則何以勵他乎。從今以後。請嚴明申飭。得有上下之分。俾無亂雜之弊。何如。上曰。所奏好矣。當申飭矣。以工曹堂上罷職現告。命書傳敎曰。先朝乙酉。旣因特敎。有定式事目。而伊後堂上。不謹典守。致有今番大臣論勘之擧。而勿論私用官用名色。數旣零星。揆以國體。以此論勘。不無屑越之嘆。而事關先朝定式。諸堂違越之罪。不可不勘故耳。大臣亦在現告中。陳箚引義。此傳旨今姑勿施。昨日以前。付之令前。此後一依事目遵行事申飭。上曰。惠慶宮進服人蔘順氣散十貼劑入。出榻敎仍命退。諸臣以次退出。